Selvom den omdiskuterede spækhugger stadig lever, er vildtkonsulent Ivar Høst ikke optimistisk og mener, det kun er et spørgsmål om tid.

I tre uger har den omdiskuterede og berygtede spækhugger ligget stille i Limfjorden. Og det er højst usædvanligt. - Den har klaret sig langt længere tid end forventet. Normalvis, når de trækker ind mod land, så overlever de en uges tid, siger vildtkonsulent Ivar Høst, som flere gange om dagen besøger spækhuggeren, for at se, om den stadig lever. - Det er da trist at se, at den bare ligger der, siger han. Flere besøger stadig spækhuggeren Ivar Høst er ikke den eneste, der mener, at situationen er trist. Han fortæller, at mange af de besøgende, som stadig kommer forbi for at få et glimt af spækhuggeren, også synes, at situationen er trist. - Den ligger nogenlunde det samme sted, og den ser medtaget ud, men trækker stadig vejret, siger Ivar Høst og mener, at livet har nået enden for spækhuggeren. - Det ser udsigtsløst ud. Jeg tror ikke, den klarer sig, så nu venter vi på, det er slut, og det er trist, siger han.